La pèrdua dels aeròdroms republicans situats a l'Aragó i el moviment del front de guerra cap a la província de Lleida van fer que l'aviació governamental es replegués cap a aeròdroms situats a una certa distància del front bèl·lic.
Des de finals de 1937 fins a inicis de 1939, el Penedès va viure l'arribada de l'aviació republicana i l'establiment de quatre aeròdroms militars, on s'estacionaran algunes esquadrilles de caça del Grup 26 Xatos i del Grup 21 Mosques: els Monjos, Santa Oliva, Sabanell i Pacs.
Des d'aquests aeròdroms, l'aviació de caça republicana realitzà la campanya del Segre, la batalla de l'Ebre i la campanya de Catalunya.
Aquests quatre aeròdroms, coneguts popularment com el Vesper de la Gloriosa, han deixat una gran petjada patrimonial al territori i han estat senyalitzats en el que s'anomena Ruta del Vesper de la Gloriosa, en el transcurs de la qual es poden visitar diversos d'aquests espais (refugis, casernes, escoles, casetes de comandament, cossos de guàrdia...).
El Centre d'Interpretació de l'Aviació Republicana i la Guerra Aèria ( CIARGA ) és un equipament museogràfic singular i de referència relacionat amb l'aviació i la Guerra Civil, que s'emplaça a Santa Margarida i els Monjos, al Parc de la Memòria del Serral, dins l'aeròdrom republicà dels Monjos.
Disposa dels més moderns mitjans museogràfics, amb la incorporació de les noves tecnologies de la informació i la comunicació, que permeten una visita interactiva d'alt valor emocional i històric: ordinadors, simuladors, vídeos interactius, maquetes, reproduccions, música, fotografies i documents inèdits...
A més, disposa d'un programa didàctic per a la visita de les escoles i instituts.
El CIARGA ofereix al visitant una visió, amb diversos nivells de lectura, del paper desenvolupat per l'aviació republicana al llarg del conflicte bèl·lic: des de la seva formació i desplegament, a la seva organització i actuació, passant per les característiques tècniques i l'aeronàutica, sense oblidar els bombardeigs aeris que patí Catalunya en el marc de la guerra aèria.
La visita al Centre d'Interpretació es complementa amb la visita al refugi antiaeri i als memorials a les víctimes dels bombardeigs i a les forces aèries de la república.
A més, el CIARGA compta amb un ampli arxiu i fons bibliogràfic consultable a la Biblioteca dels Monjos ( www.aviacioiguerracivil.com ).
El CIARGA és el resultat de la col·laboració del Memorial Democràtic, de l'Ajuntament de Santa Margarida i els Monjos, de l'Institut d'Estudis Penedesencs, de DIDPATRI de la Universitat de Barcelona i d'ADAR.
I està obert de forma permanent els dissabtes, diumenges i festius de 10 h a 14 h, i fora d'aquest horari en visites concertades, ja siguin de grups o escolars.
Pot visitar-se de forma lliure o bé amb guia ( www.ciarga.cat ).
La visita al CIARGA pot complementar-se al mateix municipi de Santa Margarida i els Monjos amb la visita al castell de Penyafort, presó d'aviadors feixistes; la Sala de la Margaridoia (on es muntaven els xatos ) i el refugi adjacent.
El Centre d'Interpretació de l'Aviació Republicana i la Guerra Aèria ( CIARGA ) forma part de la Xarxa d'Espais de Memòria que impulsava la Generalitat de Catalunya a través del Memorial Democràtic.
Actualment el CIARGA és gestionat per l'Ajuntament de Santa Margarida i els Monjos i l'Institut d'Estudis Penedesencs amb la col·laboració d'ADAR.